“หุ้นเอเชีย” เปิดลบ นักลงทุนวิตกเศรษฐกิจปีหน้า
“หุ้นเอเชีย” เปิดลบเป็นส่วนใหญ่ หลังทิศทางตลาดหุ้นสหรัฐที่ปรับตัวลดลงเมื่อวานนี้ เนื่องจากนักลงทุนประเมินอุปสรรคต่างๆ ที่มีต่อเศรษฐกิจในปี 66
“หุ้นเอเชีย” เปิดลบเป็นส่วนใหญ่ หลังทิศทางตลาดหุ้นสหรัฐที่ปรับตัวลดลงเมื่อวานนี้ เนื่องจากนักลงทุนประเมินอุปสรรคต่างๆ ที่มีต่อเศรษฐกิจในปี 66
28 ธ.ค. 2565

ผู้สื่อข่าวรายงานว่า ตลาดหุ้นเอเชียเปิดลบเป็นส่วนใหญ่ในวันนี้ โดยเคลื่อนไหวตามทิศทางตลาดหุ้นสหรัฐที่ปรับตัวลดลงเมื่อวันอังคาร (27 ธ.ค.65) เนื่องจากนักลงทุนประเมินอุปสรรคต่าง ๆ ที่มีต่อเศรษฐกิจในปี 2566
สำหรับดัชนี NIKKEI 225 ตลาดหุ้นญี่ปุ่นเปิดวันนี้ที่  26,309.34 จุด ลดลง 138.53 จุด หรือ -0.52%, ดัชนี HSI ตลาดหุ้นฮ่องกงเปิดวันนี้ที่ 19,787.94 จุด เพิ่มขึ้น 194.88 จุด หรือ +0.99%  และดัชนี SSE Composite ตลาดหุ้นจีนเปิดวันนี้ที่ 3,088.62 จุด ลดลง 6.95 จุด หรือ -0.22%
โดยเงินหยวนออฟชอร์เปลี่ยนแปลงเล็กน้อย และสุดท้ายเคลื่อนไหวที่ 6.9653 หยวนต่อดอลลาร์ หลังจีนประกาศยกเลิกมาตรการกักตัวนักเดินทางขาเข้าเมื่อวานนี้ ซึ่งถือเป็นการเปิดพรมแดนเร็วกว่าที่หลายฝ่ายคาดการณ์เอาไว้
ขณะที่ธนาคารกลางญี่ปุ่น (BOJ) เผยแพร่สรุปรายงานการประชุมนโยบายที่จัดขึ้นเมื่อสัปดาห์ที่ผ่านมา ซึ่งเป็นช่วงที่ BOJ ขยายกรอบอัตราผลตอบแทนพันธบัตรรัฐบาลแบบไม่คาดคิด
ด้านสำนักข่าววอลล์สตรีทเจอร์นัลรายงานว่า เทสลาได้ขยายเวลาระงับการผลิตรถยนต์ที่โรงงานในนครเซี่ยงไฮ้ โดยเทสลาประกาศระงับการผลิตในวันเสาร์ที่ 24 ธ.ค.65 เพิ่ม เนื่องจากเกิดโควิด-19 ระบาดในกลุ่มพนักงานที่โรงงานแห่งดังกล่าว จากเดิมมีกำหนดปิด 8 วัน ตั้งแต่วันที่ 25 ธ.ค.-1 ม.ค.66
โดยก่อนหน้านี้เทสลาแจ้งต่อพนักงานว่า บริษัทจะกลับมาเดินสายการผลิตอีกครั้งในวันที่ 2 ม.ค.66 ขณะที่หุ้นเทสลาร่วง 11% ในช่วงปิดตลาดวานนี้และร่วงเพิ่มเติมหลังปิดตลาด